বিরাট কোহলিদের হেডস্যার এখন রবি শাস্ত্রী। সবাই জানেন কোহলি গলা ফাটিয়েছেন শাস্ত্রীর হয়ে। আর সেই কারণেই তাঁকে হেড কোচ বানানো হয়েছে।
কন্তু ভিতরের গল্প যে অন্য কথা বলছে। একটি সর্বভারতীয় দৈনিকের খবর অনুযায়ী, চ্যাম্পিয়ন্স ট্রফির উদ্দেশে রওনা হওয়ার আগেই কোহলি ক্রিকেট অ্যাডভাইজরি কমিটির দু’ সদস্যের সঙ্গে সাক্ষাৎ করেন। এই দুই সদস্য হলেন ভিভিএস লক্ষ্মণ ও সচিন তেন্ডুলকর। সিএসি-র দুই সদস্যের সঙ্গে বিরাট সাক্ষাৎ করলেও, সৌরভ গঙ্গোপাধ্যায়ের সঙ্গে কিন্তু দেখা করেননি তিনি।
চ্যাম্পিয়ন্স ট্রফির ফাইনালের পরেই অনিল কুম্বলে ইস্তফা দিয়ে দেন। তার পরে শাস্ত্রীকে নির্বাচন নিয়ে কম নাটক হয়নি। সৌরভ পরে বলেছিলেন, কোহলি কারোর হয়েই গলা ফাটাননি। সৌরভ হয়তো জানতেন না তাঁর অনুপস্থিতিতেই কোহলির সঙ্গে কথাবার্তা হয়েছে লক্ষ্মণ ও সচিনের। 
এটা এখন পরিষ্কার শাস্ত্রী প্রথমটায় কোচের পদের জন্য আবেদন জানাননি। সচিনের কাছ থেকে বার্তা পাওয়ার পরেই নড়ে চড়ে বসেন শাস্ত্রী। আর এই মুম্বইকর আবেদন করার পরেই পরিস্থিতি বদলে যায়। যদিও ক্রিকেটভক্তরা আগেই দেওয়াল লিখন পড়ে ফেলেছিলেন, যাই হোক না কেন শাস্ত্রীই হচ্ছেন ভারতের পরবর্তী কোচ।